- Det har ikke gått helt etter planen, men vi har sikret matforsyninger til den norske delegasjonen, sier landslagstrener Egil Kristiansen.

De norske skiskytterne har knapt truffet det de har siktet på i Pyeongchang, men det betyr ikke at de har bommet fullstendig.

For bak blinkene på standplass yrer det med liv i de sørkoreanske skogene. Eller det vil si: Det yret av liv – før OL.

Under jaktstarten skjøt brødrene Johannes og Tarjei Bø tre hjort, en mår og en høyspentledning, mens Emil Hegle Svendsen noterte seg for to rever, en grevling og en halt hare. Under stafetten for kvinner noterte de norske utøverne seg for tre grevlinger, fire småfugl og en gammel Fiat.

– Det er vanskelig å holde humøret oppe, men jeg har funnet et lyspunkt, sier Kristiansen.

– Og det er..?

– Det har vært nesten tomt på tribunene, så vi har ikke tatt livet av noen. Ennå.